Ny Huawei-mobil kan måle din temperatur

Hvad er den mest oplagte smartphone-udvidelse i 2020? Et termometer, der hurtigt kan give svar på, om du skal opsøge en læge for at få tjekket, om du er ramt af corona. Det er lige præcis hvad det Huawei-ejede Honor-brand har gjort i sin seneste model Honor Play 4 Pro, der har ”temperatur-sensor”.

For at bruge sensoren skal man simpelthen bare holde telefonens bagside op til panden. En demonstration kan ses i denne video på kinesiske Weibo. Og nej, det er ikke en aprilsnar. Den infrarøde sensor kan registrere temperaturer mellem -20 grader og 100 grader celsius. Men lad os håbe, det aldrig bliver nødvendigt.

Telefonen bruger den infrarøde sensor til at måle temperaturen. Hvor præcis den er, vides ikke. Huawei er i øvrigt ikke de eneste, der har leget med forskellige målinger på telefonen; for en række år tilbage udgav Philips en app der kunne måle pulsen, når man placerede en finger på telefonens kameralinse.

Ud over termometeret er Honor Play 4 Pro en nær-ved-topmodel, hvor der er skåret et par hjørner for at holde prisen nede. I dette tilfælde er den bestykket med en Kirin 990-chip, 8 GB RAM og 128 GB lagerplads – men ”kun” to kameraer.

Modellen er i skrivende stund udelukkende tilgængelig i Kina, hvor den sælges for 2.899 yen, hvilket er omkring 2.800 kroner. Honor-telefonerne sælges også herhjemme, men får ikke den samme opmærksomhed som de Huawei-brandede telefoner, da Honor primært falder i mellem- og billig-kategorien.

Mest opmærksomhed fik 2017-modellen Honor 9, for den havde et – på dansk – noget uheldigt navn …

Ny Huawei-mobil kan måle din temperatur